**ლექცია 10**

**კულტურული მრავალფეროვნება და სამოქალაქო ინტეგრაცია**

საბჭოთა კავშირის დაშლის შემდეგ ეთნიკურმა, რელიგიურმა და კულტურულმა მრავალფეროვნებამ, რომელიც საქართველოსათვის, თავისი მდებარეობიდან გამომდინარე, ისტორიულად დამახასიათებელი რეალობა იყო, ახლებური გააზრება მოითხოვა. ჯერ კიდევ „პერესტროიკის“ წლებში „საბჭოთა ხალხთა ძმობისა და მეგობრობის“ რიტორიკამ თანდათან ადგილი დაუთმო ეთნიკურ დაპირისპირებებსა და წინააღმდეგობებს, რომლებმაც თავი იჩინა მაშინვე, როგორც კი სახელმწიფოს სადამსჯელო ფუნქცია შესუსტდა. 1990-იანი წლების დასაწყისიდან ეთნონაციონალიზმი ახალ რეალობასთან შეგუების საშუალებად იქცა, მაგრამ მრავალეთნიკურ ქვეყნებში, მათ შორის, საქართველოში, მან მრავალი პრობლემა წარმოშვა და ქვეყნის წარმატებული განვითარების შესაძლებლობა ეჭვქვეშ დააყენა. დამოუკიდებელი სახელმწიფოს მშენებლობის პროცესი დრამატული და მტკივნეული აღმოჩნდა. მას შემდეგ, რაც ერთიანი საბჭოთა იდენტობა გაქრა, თავი იჩინა „იდენტობის კრიზისის“ სახელით ცნობილმა მოვლენამ, როცა ინდივიდებსა და ჯგუფებს მოუხდათ პასუხის მოძებნა კითხვაზე: „ვინ ვარ მე?“ „რომელი სახელმწიფოს მოქალაქედ მივიჩნევ თავს?“ კავკასიაში ვითარება გაართულა ერთმანეთის მიყოლებით აღმოცენებულმა ეთნოპოლიტიკურმა კონფლიქტებმა, რომელთაგან ორი საქართველოში გაიშალა. მათ თან ახლდა ე.წ. „მეხსიერებათა ომები“: დაპირისპირებული მხარეები იხსენებდნენ ძველ წყენასა და გაუგებრობებს, დაიწყო ერთგვარი შეჯიბრი სიძველეში, ავტოქტონობაში, განსაკუთრებულ უფლებებში. კონფლიქტურმა მეხსიერებამ გადაფარა თანაარსებობის, დიალოგისა და საერთო წარსულის ხანგრძლივი გამოცდილება.

ახალი ვითარების გააზრებას გარკვეული დრო დასჭირდა. თანდათან გაცნობიერდა ეთნიკურიდან სამოქალაქო ნაციონალიზმზე გადასვლის, საზოგადოების სამოქალაქო ინტეგრაციის აუცილებლობა, რაც გულისხმობს სახელმწიფოს ყველა მოქალაქის თანასწორობასა და ერთიანობას, მიუხედავად მისი ეთნიკური, რელიგიური და კულტურული იდენტობისა. პოლიტიკური ელიტის მიერ შემოთავაზებული იქნა „მრავალეთნიკური ქართველი ერის“ ცნება, ხოლო ლოზუნგი „მრავალფეროვნება ჩვენი სიმდიდრეა“ საზოგადოებისადმი მიმართულ მთავარ გზავნილად იქცა.

2005 წლის აპრილში, საქართველოს პრეზიდენტის ბრძანებულების საფუძველზე, დაიწყო მუშაობა ***შემწყნარებლობისა და სამოქალაქო ინტეგრაციის ეროვნულ კონცეფციაზე***. მუშაობაში ჩართული იყვნენ პარლამენტის წევრები, სახალხო დამცველი, ეთნიკური უმცირესობების წარმომადგენლები, არასამთავრობო ორგანიზაციები. 2009 წლის 8 მაისს საქართველოს მთავრობამ დაამტკიცა აღნიშნული კონცეფცია. მისი განხორციელების კოორდინაციას ახორციელებს რეინტეგრაციის საკითხებში სახელმწიფო მინისტრის აპარატი. ძირითადი წყარო კონცეფციის ხორცშესხმისათვის არის სახელმწიფო ბიუჯეტი, თუმცა ხდება სხვა სახსრების მოძიებაც. კონცეფციის განხორციელება მიმდინარეობს მთელი ქვეყნის მასშტაბით და არ შემოიფარგლება მხოლოდ ეთნიკური უმცირესობების კომპაქტური დასახლების რეგიონებით.

შემწყნარებლობისა და სამოქალაქო ინტეგრაციის ეროვნული კონცეფციის მიზნებია:

* ტოლერანტობისა და ურთიერთპატივისცემის გარემოს შექმნა საქართველოში მცხოვრებ ყველა პირს შორის;
* საქართველოს ყველა მოქალაქის უზრუნველყოფა თანაბარი შესაძლებლობით სამოქალაქო, პოლიტიკური, ეკონომიკური და სოციალური უფლებებით სარგებლობისათვის;
* აუცილებელი პირობების შექმნა საქართველოს პოლიტიკური, სოციალური, ეკონომიკური და კულტურული ცხოვრების ყველა სფეროში იმ პირთა ეფექტიანი მონაწილეობისათვის, რომლებიც ეროვნულ უმცირესობებს მიეკუთვნებიან;
* ეროვნული უმცირესობებისათვის განათლების ყველა საფეხურის თანაბარი ხელმისაწვდომობისა და ზოგადი განათლების სფეროში სპეციალური საგანმანათლებლო საჭიროებების უზრუნველყოფა;
* აუცილებელი პირობების შექმნა ეროვნული უმცირესობების კულტურის შენარჩუნებისა და განვითარებისათვის, მათი თვითმყოფადობის ძირითადი ელემენტების, კერძოდ, რელიგიის, ენის, ტრადიციებისა და კულტურული მემკვიდრეობის დაცვისათვის.

შემწყნარებლობისა და სამოქალაქო ინტეგრაციის ეროვნული კონცეფციის **პრინციპებია:**

ა) საქართველოს ყველა მოქალაქის თანასწორობა, დისკრიმინაციის დაუშვებლობა და ტოლერანტობის ტრადიციის განმტკიცება;

ბ) ბალანსის შენარჩუნება სამოქალაქო ინტეგრაციასა და ეროვნული უმცირესობების იდენტობის დაცვას შორის, სამოქალაქო ინტეგრაციის ნებაყოფლობითობა და იძულებითი ასიმილაციის დაუშვებლობა;

გ) ეროვნულ უმცირესობებს მიკუთვნებულ პირთა თავისუფალი არჩევანის უფლება – მოექცნენ თუ არა მათ, როგორც ეროვნული უმცირესობების წარმომადგენლებს;

დ) ეროვნულ უმცირესობებს მიკუთვნებულ პირთა უფლება, როგორც ინდივიდუალურად, ისე სხვებთან ერთად განახორციელონ ის უფლებები და თავისუფლებები, რომლებიც გამომდინარეობს საქართველოს კონსტიტუციასა და ეროვნული უმცირესობების დაცვის შესახებ ევროპული ჩარჩო კონვენციიდან;

ე) ეროვნული უმცირესობების ეფექტიანი მონაწილეობა ყველა იმ გადაწყვეტილების მიღებაში, რომელიც პირდაპირ ან არაპირდაპირ ეხება მათი იდენტობის დაცვასა და განვითარებას;

ვ) შემწყნარებლობისა და სამოქალაქო ინტეგრაციის სამოქმედო გეგმის განხორციელების მონიტორინგის პროცესში საზოგადოებრივი ორგანიზაციების ჩართულობის უზრუნველყოფა.

კონცეფცია ხორციელდება **6 ძირითადი მიმართულებით:** 1) კანონის უზენაესობა, 2) განათლება და სახელმწიფო ენა, 3) მედია და ინფორმაციის ხელმისაწვდომობა, 4) პოლიტიკური ინტეგრაცია და სამოქალაქო მონაწილეობა, 5) სოციალური და რეგიონული ინტეგრაცია, 6) კულტურა და თვითმყოფადობის შენარჩუნება.

ერთ-ერთი ყველაზე სერიოზული პრობლემა სამოქალაქო ინტეგრაციის გზაზე - ესაა ეთნიკური უმცირესობების მიერ სახელმწიფო ენის არცოდნა, რაც მათი მარგინალიზაციის საფუძვლად შეიძლება იქცეს. განათლებისა და მეცნიერების სამინისტროს მიერ შემუშავდა ეთნიკური უმცირესობებისათვის სახელმწიფო ენის სწავლების ახალი სტრატეგია, რომელიც ხორციელდება პროგრამის - “ქართული ენა მომავალი წარმატებისათვის“ - ფარგლებში. იგი ითვალისწინებს ახალი სასწავლო მასალების შექმნას, ბილინგვური (ორენოვანი) სწავლების დანერგვას, მასწავლებელთა მომზადებას, ქართული ენის პედაგოგების გაგზავნას ეთნიკური უმცირესობებით კომპაქტურად დასახლებულ რეგიონებში. მასწავლებლად წასვლის უფლება აქვს ბაკალავრის ხარისხის მქონე ნებისმიერ სპეციალისტს, რომელიც გაივლის შერჩევის ეტაპს. მუშაობის დაწყებამდე ისინი სპეციალურ მომზადებას გადიან, რეგიონებში ადგილობრივ მაცხოვრებელთა ოჯახებში ცხოვრობენ, ერთი წლის მუშაობის შემდეგ კი, სამაგისტრო გამოცდების წარმატებით ჩაბარების შემთხვევაში, იღებენ სწავლის სახელმწიფო დაფინანსებას. ამ პროგრამამ მუშაობა 2011-12 სასწავლო წელს დაიწყო და მასში ასობით მასწავლებელია ჩართული. გამოიცა ქართული ენის სახელმძღვანელოები ეთნიკური უმცირესობებისათვის. გათვალისწინებულია სწავლების 12 დონის შესაბამისი სახელმძღვანელოების შექმნა, ჯერჯერობით შექმნილია 5 დონის სახელმძღვანელოები.

განათლების სისტემამ ხელი უნდა შეუწყოს, ერთი მხრივ, სახელმწიფო ენის პოპულარიზაციას და მისი შესწავლის მოტივაციის გაზრდას, მეორე მხრივ, ეთნიკური უმცირესობების ლინგვისტურ თავისებურებათა დაცვას და ქართულ საზოგადოებაში მათ ინტეგრაციას.

სახელმწიფო უზრუნველყოფს უმცირესობათა ენებზე განათლების მიღების შესაძლებლობას. საქართველოში ფუნქციონირებს სახელმწიფოს მიერ დაფინანსებული 123 სომხური, 94 აზერბაიჯანული, 23 რუსული, 1 უკრაინული სკოლა. 417 სკოლაში მუშაობს ორი ენობრივი სექტორი, 6 სკოლაში - 3.

ერთიანი სამოქალაქო ცნობიერების, საქართველოს, როგორც საერთო სამშობლოს მოქალაქეობის ჩამოყალიბებისათვის განსაკუთრებული მნიშვნელობა აქვს ისტორიის სწავლებას სკოლებში. უკანასკნელ წლებში ბევრი გაკეთდა იმისათვის, რომ წარმოჩენილი იყოს საქართველოს ისტორიაში ეთნიკური უმცირესობების მონაწილეობა, რადგან, როგორც ცნობილია, საერთო წარსული იდენტობის ერთ-ერთი მნიშვნელოვანი მსაზღვრელია.

კონცეფციის ძირითადი მიმართულებებიდან ჩვენთვის განსაკუთრებით საინტერესოა მე-6 – „კულტურა და თვითმყოფადობის შენარჩუნება. ქვეყნის კულტურული ცხოვრებაში ეთნიკურ უმცირესობათა მონაწილეობის ხელშეწყობისა და მათი კულტურული მემკვიდრეობის დაცვისათვის გათვალისწინებულია სხვადასხვა სახის სამუშაოს ჩატარება:

ა) სახელმწიფოებრივი თვითშეგნების ჩამოყალიბების მხარდაჭერა;

ბ) ეთნიკურ უმცირესობათა კულტურული თვითმყოფადობის შენარჩუნების ხელშეწყობა;

გ) ეთნიკურ უმცირესობათა კულტურული მემკვიდრეობის დაცვა;

დ) ტოლერანტობის სულისკვეთების აღზრდა, ინტერკულტურული ურთიერთობებისა და დიალოგის ხელშეწყობა;

ე) საქართველოს კულტურულ ცხოვრებაში ეთნიკური უმცირესობების მონაწილეობის წახალისება;

ვ) საზოგადოების ცოდნის გაღრმავება ეთნიკური უმცირესობების კულტურის, ისტორიის, რელიგიისა და ენის შესახებ; ყოველივე ამის, როგორც ქვეყნის კულტურული ფასეულობის წარმოდგენა და გააზრება.

შემწყნარებლობისა და სამოქალაქო ინტეგრაციის ეროვნული კონცეფციისა და სამოქმედო გეგმის დაფინანსების ძირითადი წყაროა საქართველოს სახელმწიფო ბიუჯეტი. კონცეფციის მოქმედება არ შემოიფარგლება იმ ადგილებით, სადაც ტრადიციულად ან დიდი რაოდენობით არიან დასახლებულნი ეროვნული უმცირესობები, არამედ ვრცელდება მთელი სახელმწიფოს მასშტაბით.

რა პრაქტიკული ნაბიჯებია გადადგმული კონცეფციის განხორციელებისათვის? რომელი სახელმწიფო და არასამთავრობო სტრუქტურები არიან მასში ჩართული?

* პარლამენტის ადამიანის უფლებათა და სამოქალაქო ინტეგრაციის კომიტეტი, რომელიც იმუშავებს საკანონმდებლო აქტებს და ახორციელებს კონტროლს მათ მოქმედებაზე.
* 2005 წელს საქართველოს პრეზიდენტთან შეიქმნა **სამოქალაქო ინტეგრაციისა და ტოლერანტობის ეროვნული საბჭო,** რომლის ფუნქციები შემდეგნაირად განისაზღვრა: სფეროში არსებული სამეცნიერო და პრაქტიკული გამოცდილების შესწავლა და ანალიზი; პოლიტიკურ, ეთნიკურ და რელიგიურ ჯგუფებს შორის დიალოგის ორგანიზება და ხელშეწყობა; მუშაობა პოლიტიკური, ფინანსური, ინსტიტუციური, საკანონმდებლო რესურსების მოძიების მიმართულებით; საქართველოს მოქმედი კანონმდებლობის ანალიზი და არსებული ხარვეზების გამოსწორებისაკენ მიმართული წინადადებების შემუშავება.
* 2006 წელს სახალხო დამცველთან ჩამოყალიბდა ტოლერანტობის ცენტრი, რომელიც მოიცავს *ეთნიკური უმცირესობების საბჭოსა* და *რელიგიათა საბჭოს*. 2008 წელს ცენტრმა გამოსცა ორი მნიშვნელოვანი და საინტერესო ნაშრომი: **„ეთნოსები** **საქართველოში“** და **„რელიგიები** **საქართველოში“**.
* საქართველოს ტელევიზიის საზოგადოებრივი მაუწყებლობა (1-ლი არხი) საინფორმაციო გამოშვებებს გადასცემს ქართულად, რუსულად, აზერბაიჯანულად, სომხურად, აფხაზურად და ოსურად. ტელევიზიასთან არსებობს ეთნიკურ უმცირესობათა რედაქციები, რომელთაც შეუძლიათ მოამზადონ რეპორტაჟები საინტერესო და საყურადღებო თემებზე. საქართველოს რადიომაუწყებლობას ასევე აქვს საინფორმაციო გადაცემები ეთნიკურ უმცირესობათა ენებზე, აგრეთვე ყოველკვირეული 45 წუთიანი გადაცემა „ჩვენი საქართველო“, რომელიც აშუქებს ეთნიკური უმცირესობების პრობლემებს.
* საზოგადოებრივ მაუწყებელზე კვირა დღეს ეთერში გადის გადაცემა „ჩვენი ეზო“, რომლის მონაწილენი არიან ხელისუფლების, მეცნიერების, ხელოვნების წარმომადგენლები, სხვადასხვა ეთნიკური ჯგუფის წარმომადგენელი ახალგაზრდები, რომლებიც ეთნიკურ ურთიერთობათა საკითხებზე მსჯელობენ. ამ გადაცემას რამდენიმე წლის განმავლობაში ერქვა „იტალიური ეზო“. როგორც ცნობილია, ასე უწოდებენ ტრადიციულ ქალაქურ ეზოებს, რომლებიც ჯერ კიდევ შემორჩა თბილისსა და საქართველოს სხვა ქალაქებში.
* ამავე მაუწყებლის მიერ, USAID მხარდაჭერით, მომზადდა 9 დოკუმენტური ფილმის კრებული საქართველოში მცხოვრები ეთნიკური უმცირესობების შესახებ (აზერბაიჯანელები, სომხები, ბერძნები, ებრაელები, ქურთები, ქისტები, უდები, უკრაინელები, ოსები). ფილები ჩაწერილია DVD დისკებზე, ისინი წარმოგვიდგენს დასახელებული ეთნიკური ჯგუფების ცხოვრებისა და ყოფის თავისებურებებს და ხელს უწყობს სამოქალაქო თვითშეგნების განვითარებას.
* [www.diversity.ge](http://www.diversity.ge) წარმოადგენს პირველ სამენოვან (ქართული, ინგლისური, რუსული) ელექტრონულ ბაზას, რომელიც ეთნიკური უმცირესობების საკითხებს ეხება. იგი მოიცავს უმცირესობებთან დაკავშირებულ კანონმდებლობას, პროექტებსა და პროგრამებს, რომლებიც სახელმწიფოს ან სხვადასხვა ადგილობრივი თუ საერთაშორისო ორგანიზაციის მხარდაჭერით ხორციელდება, თავად ეთნიკური უმცირესობების ორგანიზაციების აქტივობებს. ამ ინფორმაციის მიწოდება ფართო აუდიტორიისათვის ხელს უწყობს კულტურული მრავალფეროვნების როგორც ფასეულობის აღქმას და ერთიანი სამოქალაქო თვითშეგნების ჩამოყალიბებას.
* 2008 წელს დაფუძნებულმა არასამთავრობო ორგანიზაციამ „დემოკრატიისა და სამოქალაქო ინტეგრაციის ცენტრმა“, სახალხო დამცველთან არსებული ეთნიკურ უმცირესობათა საბჭოს მხარდაჭერითა და USAID დაფინანსებით, განახორციელა საინტერესო პროექტი სათაურით „საუბრები ტოლერანტობაზე“. მასში მონაწილეობდა ზოგადსაგანმანათლებლო სკოლების 30 მოსწავლე - სხვადასხვა ეთნიკური და რელიგიური ჯგუფის წარმომადგენლები. ორი თვის განმავლობაში ისინი სტუმრობდნენ სხვადასხვა რელიგიის საკულტო დაწესებულებებს (სიონის ქრისტიანული მართლმადიდებლური ტაძარი, სუბ გევორქის სომხური ეკლესია, თბილისის სინაგოგა, თბილისის მეჩეთი, კათოლიკური ეკლესია და ევანგელისტურ-ლუთერული ეკლესია და სხვ.), ესაუბრებოდნენ სასულიერო პირებს. გარდა ამისა, მოსწავლეები შეხვდნენ საერო პირებს - სხვადასხვა ეროვნების ადამიანებს: პოეტ რატი ამაღლობელს, ფოტოხელოვან იური მეჩითოვს, სოციოლოგ ემზარ ჯგერენაიას, არქიტექტორ-ურბანისტ ლადო ვარდოსანიძეს, მომღერალსა და მსახიობ ვახტანგ კიკაბიძეს. საუბრებსა და დისკუსიებში განიხილებოდა ეთნიკური და რელიგიური შემწყნარებლობის საკითხები, ეთნიკური უმცირესობების ისტორიული და თანამედროვე როლი თბილისის ცხოვრებაში. პროექტთან დაკავშირებული მასალები გამოიფინა პროექტის მონაწილე ხუთ სკოლაში.

დიდი ყურადღება ექცევა ეთნიკური უმცირესობების კულტურის პოპულარიზაციას. 2012 წლის 2 ივნისს თბილისში ჩატარდა მრავალეთნიკური ხელოვნების ფესტივალი სახელწოდებით „ერთი ცის ქვეშ - კულტურათა დიალოგი“. მისი ორგანიზატორები იყვნენ რეინტეგრაციის საკითხებში სახელმწიფო მინისტრის აპარატი და კულტურისა და ძეგლთა დაცვის სამინისტრო. ფესტივალში მონაწილეობდნენ ხელოვნების სკოლების მოსწავლეები და ფოლკლორული ანსამბლები თბილისიდან და ეთნიკურ უმცირესობათა კომპაქტური განსახლების რეგიონებიდან, სულ მაყურებლის წინაშე წარდგა 175 მონაწილე.

კულტურისა და ძეგლთა დაცვის სამინისტროს მიერ ინიცირებული საქართველოს ეთნიკურ უმცირესობათა კულტურის მხარდაჭერის პროგრამა ხორციელდება კავკასიური სახლის, დავით ბააზოვის სახელობის საქართველოს ებრაელთა ისტორიულ-ეთნოგრაფიული მუზეუმის, მირზა-ფათალი ახუნდოვის სახელობის აზერბაიჯანული კულტურის მუზეუმის, რუსული კულტურის ცენტრის, პეტროს ადამიანის სახელობის თბილისის სომხური თეატრის, ჰეიდარ ალიევის სახელობის თბილისის აზერბაიჯანული თეატრის ბაზაზე. მიმდინარეობს საქართველოს ტერიტორიაზე არსებული ეთნიკურ უმცირესობათა კულტურული მემკვიდრეობის ძეგლების აღწერა.